介亭餞楊傑次公
作者：蘇軾
朝代：宋

paragraphs: 籃輿西出登山門，嘉與我友尋仙村。
丹青明滅風篁嶺，環珮空響桃花源。
前朝欲上已蠟屐，黑雲白雨如傾盆。
今晨積霧卷千里，豈畏觸熱生病根。
在家頭陀無爲子，久與青山爲弟昆。
孤峰盡處亦何有，西湖鏡天江抹坤。
臨高揮手謝好住，清風萬壑傳其言。
風迴響答君聽取，我亦到處隨君軒。